শুরু থেকেই ভয়ে মরছিলেন জরিন। ক্যামেরার সামনেই বহুবার স্বীকার করেন তাঁর ভয়ের কথা। সলমনের ঘনিষ্ঠ জরিন জানান, ‘হেট স্টোরি থ্রি’-এ অভিনয়ের বিষয়টি তিনি পুরোটাই চেপে গিয়েছিলেন সল্লু মিঞার কাছে। কিন্তু ছবির ট্রেলার মুক্তির পরেই সলমন তা জেনে যান।
ছবিতে বেশ কিছু বোল্ড দৃশ্যে অভিনয় করেছেন জরিন। পরিচালক বিশাল পাণ্ডের ইরোটিক-থ্রিলার জ্যঁরের এই ছবিতে শরমন যোশির সঙ্গে একাধিক অন্তরঙ্গ দৃশ্যে পাওয়া যায় তাঁকে। ছবি মুক্তির পরে জরিনের অভিনয় বেশ প্রশংসিতও হয়েছে।
কিন্তু, সাফল্যের মধ্যেও কাঁটা হয়ে বিঁধছে সলমনের প্রতিক্রিয়া। জরিন জানান, তিনি এখনও সলমনকে ছবিটি দেখার কথা বলতে পারেননি। সলমনও ছবির বিষয়ে কিছু জানাননি জরিনকে। এমনকী, ছবি মুক্তির আগে তাঁকে শুভেচ্ছাও জানাননি বলিউডের ‘দাবাং’ খান। এতেই সিঁদুরে মেঘ দেখছেন অভিনেত্রী।
যদিও, ছবি নিয়ে বিন্দুমাত্র অনুশোচনা নেই জরিনের। চিত্রনাট্য পছন্দ হওয়ার কারণেই ছবিটি তিনি করেছেন বলে জানান নায়িকা।